
1820-tallet 

	Det var en tid da det enda ikke eksisterte jernbaner eller solide kjøreveier, gass eller stearinlys, lave elastiske sofaer eller opprettstående pianoer. Det fantes ikke bortskjemte ungdommer med briller, filosoferende kvinner eller henrivende tvilsomme damer. 

	Det var en tid da man kjørte i åtte dager i strekk i hestekjøretøy fra Moskva til St. Petersburg, innhyllet i tette støvskyer eller reisende gjennom skitt og sørpe, og hadde et helt reisekjøkken med seg. 

	Det var da man svermet for koteletter à la posharskij og hjemmebakte kringler. Da satt familier på tjue eller tretti personer sammen i hyggelig samvær rundt talglysene på de lange vinterkveldene. Vokslys var luksus kjent fra ball og møbler ble symmetrisk stilt opp langs veggene. 

	Da var våre fedre unge uten rynker og grått hår. Da slåss de med sverd og pistol for en kvinnes gunst, og løp fra den ene enden av rommet til det andre for å plukke opp et lommetørkle som en dame hadde mistet eller latt falle. 

	Da skydde de tvilsomme damene dagens lys. Det var i de naive tider hvor frimurerlosjer og andre hemmelige selskaper skjøt opp som sopp. 

	Det var på Puschkins tid at det var et stort møte i byen K., hvor alle guvernementets godseiere var samlet for å velge deres representanter for de neste tre årene. 

